和陶歸去來兮辭
作者：蘇軾
朝代：宋

paragraphs: 歸去來兮，吾方南遷安得歸。
卧江海之澒洞，弔鼓角之悽悲。
迹泥蟠而愈深，時電往而莫追。
懷西南之歸路，夢良是而覺非。
悟此生之何常，猶寒暑之異衣。
豈襲裘而念葛，蓋得觕而喪微。
我歸甚易，匪馳匪奔。
俯仰還家，下車闔門。
藩垣雖缺，堂室故存。
挹吾天醴，注之漥尊。
飲月露以洗心，餐朝霞而眩顔。
混客主而爲一，俾婦姑之相安。
知盜竊之何有，乃掊門而折關。
廓圜鏡以外照，納萬象而中觀。
治廢井以晨汲，滃百泉之夜還。
守靜極以自作，時爵躍而鯢桓。
歸去來兮，請終老於斯游。
我先人之敝廬，復舍此而焉求。
均海南與漠北，挈往來而無憂。
畸人告予以一言，非八卦與九疇。
方饑須糧，已濟無舟。
忽人牛之皆喪，但喬木與高丘。
警六用之無成，自一根之返流。
望故家而求息，曷中道之三休。
已矣乎，吾生有命歸有時，我初無行亦無留。
駕言隨子聽所之，豈以師南華而廢從安期。
謂湯稼之終枯，遂不溉而不耔。
師淵明之雅放，和百篇之新詩。
賦歸來之清引，我其後身蓋無疑。